Sverre Walter Rostoft

Sverre Walter Rostoft (1912–2001) var en norsk jurist, industrileder og politiker (Høyre) som var stortingsrepresentant i to perioder 1953–57 og 19655–69, og industriminister i Per Bortens regjering 1965–1971.

Liv og virke 

Etter filologiske studier i årene 1935–1937 gikk han ut i arbeidslivet, først ved Nylands mekaniske verksted og senere ved Kristiansands mekaniske verksted, hvor han var administrerende direktør i perioden 1945–1979. Han fullførte sine juridiske studier med juridisk embedseksamen i 1947.

Sverre Walter Rostoft ble valgt til Stortinget fra Vest-Agder som representant for Høyre ved stortingsvalget i 1953. I perioden 1954–1957 var Rostoft medlem av skog-, vassdrags- og industrikomiteen. Imidlertid trakk han seg fra Stortinget etter bare en periode for å konsentrere seg om sine oppgaver i næringslivet. Ved siden av arbeidet ved Kristiansands mekaniske verksted ble han trukket sterkt inn i næringslivets organisasjoner, med fremtredende verv i bl.a. Mekaniske Verksteders Landsforening og Skipsbyggerienes Landsforening. Sverre Walter Rostoft var president i Norges Industriforbund i perioden 1962–1965. I tillegg til næringslivsvervene hadde han en lang rekke offentlige verv, både regionalt og nasjonalt. 

Ved stortingsvalget i 1965 ble Rostoft igjen valgt til representant for Vest-Agder, men han kom ikke til å møte i denne stortingsperioden siden han ved dannelsen av regjeringen Borten høsten samme år ble utnevnt til industriminister, et verv han kom til å ha helt fram til Borten-regjeringens avgang i 1971. Rostofts periode i Industridepartementet var preget av stor aktivitet på mange områder, ikke minst i forbindelse med starten på det som skulle bli det norske oljeeventyret. 

Sverre Walter Rostoft ble utnevnt til ridder av 1. klasse av St. Olavs Orden (1965) og kommandør av Dannebrogordenen, og mottok stort fortjenstkors (tilsvarende kommandørs grad) av Forbundsrepublikken Tysklands fortjenstorden.

Referanser

Eksterne lenker 
 
 
 

Norske industriministre
Høyre-statsråder
Statsråder i Regjeringen Borten
Stortingsrepresentanter fra Høyre
Stortingsrepresentanter for Vest-Agder
Stortingsrepresentanter 1954–1957
Stortingsrepresentanter 1965–1969
Norske bedriftsledere
Norske foreningspersoner
St. Olavs Orden
Dannebrogordenen
Forbundsrepublikken Tysklands fortjenstorden
Personer fra Fredrikstad kommune
Norges Industriforbund